নিজস্ব প্রতিনিধি: ভারতীয় ক্রিকেট দলের প্রাক্তন অধিনায়ক সৌরভ গঙ্গোপাধ্যায়ের বাড়িতে মিলল ডেঙ্গির মশার লার্ভা। মহারাজকে সচেতন করতে শুক্রবার তাঁর বাড়িতে নোটিস পাঠাচ্ছে কলকাতা পুরসভা। বৃহস্পতিবার সকাল ৮.১৫ মিনিট নাগাদ বেহালার বীরেন রায় রোডে সৌরভের বাড়িতে যায় পুরসভার প্রতিনিধি দল। সমীক্ষার পর পুরসভা সূত্রের খবর, সৌরভ গঙ্গোপাধ্যায়ের বাড়িতে একাধিক জায়গায় জমে রয়েছে জল। এদিক সেদিকে ছড়ানো বোতল, কাগজের প্লেট। নর্দমাও বন্ধ হয়ে রয়েছে আবর্জনায়। জমা জলে এডিস মশার লার্ভা মিলেছে বলে দাবি পুরসভার প্রতিনিধিদের। তবে গঙ্গোপাধ্যায় পরিবারের কোনও সদস্যের সঙ্গে দেখা হয়নি তাঁদের। তবে পরিচারককে সতর্ক করেছেন পুরকর্মীরা। ওদিকে সৌরভের দাদা স্নেহাশিস গঙ্গোপাধ্যায় ডেঙ্গিতে আক্রান্ত হয়ে একটি বেসরকারি হাসপাতালে ভর্তি। সেই খবর পেয়েই বেহালায় সৌরভ গাঙ্গুলির বাড়িতে হানা দেয় পুরসভা। স্নেহাশিস অবশ্য বেহালার বাড়ির বাসিন্দা নন। একবালপুরের একটি বহুতলে থাকেন তিনি।